Maggie Ewen

**Magdalyn Mae Ewen** (født 1994) er en amerikansk friidrettsutøver som konkurrerer i kastøvelser som kulestøt, sleggekast og vektkast. Hun har tre nasjonale titler i kulestøt innendørs og utendørs, og hun vant kulestøt under Diamond League 2021.

## Idrettskarriere
### Tidlig karriere
Ewen ble nummer fem i USAs juniormesterskap i 2010, og hun vant kulestøt og diskos under USAs ungdomsmesterskap i 2011. Under det nasjonale juniormesterskapet i 2012 vant hun kulestøt og ble nummer tre i diskos. Etter at hun vant kulestøt og diskos i USAs juniormesterskap i 2013 deltok hun i Panamerikansk U20-mesterskap i friidrett 2013 i Colombia, og fikk der sølv i diskos, bak brasilianske Izabela da Silva.  

### 2015 - 2016
Hun kom på 17.-plass i diskos under USA-mesterskapet i friidrett 2015. På studentnivå fikk hun bronse i kulestøt og diskos under Pac 12 Championships 2015, og hun vant sleggekast under Pac 12 Championships 2016. Hun kom på femteplass i sleggekast under NCAA-mesterskapet i friidrett 2016. Under USA-mesterskapet i friidrett 2016 ble hun nummer ni i sleggekast og nummer 12 i diskos.

### 2017 - 2018
Under NCAA-mesterskapet innendørs ble hun nummer fire i kulestøt og nummer seks i vektkast, og hun vant sleggekast og kulestøt under Pac-12 vs Big-10 Invitational i mars. Hun vant diskos og sleggekast under Pac 12 Championships 2017, og under NCAA-mesterskapet utendørs vant hun sleggekast og ble nummer to i diskos. Hun ble nummer to i sleggekast under USA-mesterskapet i friidrett 2017, bak Gwen Berry, og ble tatt ut til å delta i VM i friidrett 2017. Der fikk hun 21. beste resultat i kvalifiseringen, og nådde ikke finalerunden.

I 2018 ble hun NCAA-mester i kulestøt innendørs, og hun vant sleggekast og diskos under Pac-12+ vs Big-10 Invitational i mars. Hun vant både kulestøt, sleggekast og diskos under Pac 12 Championships 2018, og hun vant kulestøt og diskos under NCAA-mesterskapet i friidrett. 

Den 24. juni 2018 vant hun kulestøt under USA-mesterskapet i friidrett 2018, og vant med det sin første nasjonale tittel. I dette mesterskapet fikk hun også sølv i diskos, bak Valarie Allman. Hun representerte USA under Verdenscupen i friidrett 2018, og fikk der tredjeplass i kulestøt, og USA vant denne turneringen sammenlagt. Hun ble også tatt ut til å delta i NACAC-mesterskapet i friidrett 2018 i Canada, og fikk der gull i kulestøt og bronse i diskos, bak Yaime Pérez og Valarie Allman. 

### 2019 - 2020
Ewen ble nummer to i kulestøt under USA-mesterskapet i friidrett innendørs 2019. Hun deltok i Diamond League 2019, der hun fikk en sjetteplass og en sjuendeplass som beste enkeltresultater, begge i kulestøt. Under USA-mesterskapet i friidrett 2019 ble hun nummer tre i kulestøt og nummer fire i sleggekast. Hun representerte USA under det nye stevnet The Match Europe v USA, og vant der kulestøt. I oktober deltok hun også i VM i friidrett 2019, der hun kom på fjerdeplass i kulestøt.

2020-sesongen i friidrett ble sterkt redusert på grunn av koronapandemien, så hun konkurrerte lite. Hun deltok i USA-mesterskapet i friidrett innendørs 2020, og ble der nummer tre i kulestøt. 

### 2021 - 2022
United States Olympic Trials 2020 ble arrangert i 2021, fordi Sommer-OL 2020 ble arrangert i 2021. Dette uttaket var også USA-mesterskapet i friidrett 2021. Ewen kom der på fjerdeplass i kulestøt. Hun deltok i Diamond League 2021, og med fire pallplasser på de fire kvalifiseringsstevnene hun deltok i ble hun kvalifisert for Diamond League-finalen, som var Weltklasse Zürich. Der vant hun kulestøt, og vant med det denne øvelsen i Diamond League denne sesongen.

Hun ble USA-mester i kulestøt innendørs i 2022, og hun deltok i VM i friidrett innendørs 2022, der hun kom på femteplass. Under USA-mesterskapet i friidrett 2022 ble hun nummer fem i kulestøt og sleggekast. Hun deltok i Diamond League 2022, men nådde ikke finalen denne sesongen. Hennes beste enkeltplassering ble en andreplass i Doha Diamond League. Under VM i friidrett 2022 ble hun nummer ni i kulestøt.

### 2023
Ewen fikk sølv i kulestøt under USA-mesterskapet i friidrett innendørs 2023, og hun kom på tiendeplass i vektkast. Utendørs satte hun ny personlig rekord i sleggekast under et stevne i Tucson i mai, der hun kastet 75,10 meter. Senere samme måned forbedret hun sin personlige rekord i kulestøt utendørs med nesten en meter, da hun kastet 20,45 meter under Los Angeles Grand Prix. Hennes tidligere personlige rekord var 19,47 meter, fra 2019. Hun nådde finalen i Diamond League 2023, som var Prefontaine Classic, og endte der på femteplass i kulestøt. 

## Referanser


## Eksterne lenker
*